钦定古今图书集成/明伦汇编/氏族典/第113卷 > 崔敬
## 钦定古今图书集成/明伦汇编/氏族典/第113卷 > 崔敬

按《元史崔敬传》：“敬字伯恭，大宁惠州人。通刑名法律
之学，淮东、山南廉访司皆辟书吏。天历初，辟御史台
察院书吏，历刑部令史、徽政院掾史，遂陞中书掾。至
元五年，用累考及格，授刑部主事。六年，迁枢密院都
事，拜监察御史，出佥山北廉访司事。至正初，迁河南，
又迁江东，除江西行省左右司郎中，入为诸路宝钞”
提举，改工部侍郎。十一年，迁同知大都路总管府事，
除刑部侍郎，迁中书左司郎中。十二年，历兵部尚书，
为枢密院判官。十四年，迁刑部尚书。十五年，复为枢
密院判官，寻拜参知政事，行省河南，复为兵部尚书，
兼济宁军民屯田使。十有七年，召为大司农少卿，遂
拜中书参知政事。盗据齐、鲁，敬分省陵州，兼领兵、刑、
户、工四部事，事无不集。十八年，除山东行枢密院副
使，俄迁江浙行省左丞。卒，年六十七。赠资善大夫，谥
曰《忠敏》。